Umdlalo weGukurahundi Uveza Okubi Okwenziwa yiGukurahundi
Uloyiko ngumdlalo utshengisa isihluku lolunya oluphindiweyo olwenziwa ngamasotsha eFifth Brigade ayethunywe nguMongameli Robert Mugabe ukuyathanyela ingcekeza kwele Mandebeleni.
JOHANNESBURG — Kuhlelo lwezemculo olweWoza Friday silethulele okumunyethwe ngumdlalo olingiswa yintsha yakweleSouth Africa othiwa uLoyiko, okutsho isihluku, oveza ucuku olwenziwa libutho leGukurahundi kwele Mandebeleni iZimbabwe isanda okuthola uzibuse kwaze kwayafika umnyaka ka1987. Abalingisi laba bakunhlanganiso yeSiphesakhe Youth Organisation. Bathi lumdlalo utshengisa isihluku lolunya oluphindiweyo olwenziwa ngamasotsha eFifth Brigade ayethunywe nguMongameli Robert Mugabe ukuyathanyela ingcekeza kwele Mandebeleni. Uqala ngempi phakathi kwamabhunu labansundu, uyeveza inkulumo zenkululeko eLancaster, wethule sokuhlelwa umbhuqazwe kwele Mandebeleni, uze sekuqeqetshwa ibutho leFith Brigade, beseke libonakala selicacada, licobodisa abadala, abancane, amakhehla lezalukazi. Omunye wabalingisi kulo umdlalo oqale ukutshengiswa endaweni ezitshiyeneyo kweleSouth Africa ngo 2016, uYanda Mhluzi, uthi injongo yalo umdlalo yikuvezela umhlaba ukuthi kuyesabeka okwenziwa zinkokheli zeZimbabwe okusafuze ziyethonisiswa ngakho. “Abantu beMatabeleland bona abakwazi ukuthetha ngeGukurahundi Genocide because they are afraid of, your family might be at rist, your family might be executed, your family might be killed. Sinamalungelo eSouth Africa. Siyakwazi ukuzi expresser, siyakwazi ukuthetha ngendaba ezigoqela ama human rights violations.” Isihluku esitshengiswa ngabalingisi laba abalitshumi lambili kulo umdlalo, siyesabeka, asikhulumeki, asibhaleki, ngitsho labasibonayo inengi uthi ubabuza bahlengezele inyembezi bafulathele. Abalingisi laba bona bathi isikhathi sokuthula ngaloludaba sesedlule, isikhathi sokuvezwa kwamaqiniso ngalo sesifikile, kantike lesikhathi sokuhlawulwa kwabatshaphazwayo lokubothswa kwabadala amacala yisolesi. Okhokhela iqula labalingisi leli uAyanda Manala, uthi konke okokulo umdlalo yizinto okulobufakazi ukuthi zenzakala. “Sithe thina singakenzi intole senze into abathi yi-research okwenyanga eziyisitshiyangalo mbili. Yonke into ekhulunywayo, yonke idetail ekhulunywayo, ibhekhaphwa yinto abathi ngesilungu ngama facts, ngoba igenocide ingaba nestory ezininzi.” Uthi abakufisayo yikuthi lumdlalo ufinyelele emazweni onke eAfrica naphetsheya kolwandle, kungathulwa, kungavalwandlebe kuze kuthonisiswe bonke abalesandla kumbuqazwe weGukurahundi.